Document ID: 32006D0719

RÅDETS AFGØRELSE
af 5. oktober 2006
om Det Europæiske Fællesskabs tiltrædelse af Haagerkonferencen om International Privatret
(2006/719/EF)
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 61, litra c), sammenholdt med artikel 300, stk. 2, første afsnit, og artikel 300, stk. 3, andet afsnit,
under henvisning til forslag fra Kommissionen,
under henvisning til samstemmende udtalelse fra Europa-Parlamentet (1), og
ud fra følgende betragtninger:
(1)
Haagerkonferencen om International Privatret (i det følgende benævnt »Haagerkonferencen«) har til formål at virke for gradvis tilvejebringelse af ensartede regler på den internationale privatrets område. Den har indtil nu vedtaget et betydeligt antal konventioner på forskellige områder inden for international privatret.
(2)
Siden Amsterdam-traktatens ikrafttræden har Fællesskabet haft kompetence til at træffe foranstaltninger vedrørende samarbejde om civilretlige spørgsmål med grænseoverskridende virkninger, i det omfang de er nødvendige for det indre markeds funktion. Fællesskabet har udøvet denne kompetence ved at vedtage en række retsakter, hvoraf mange helt eller delvis dækker områder, der falder sammen med Haagerkonferencens arbejdsområder.
(3)
Det er vigtigt, at Fællesskabet får en status, der afspejler dets nye rolle som fremtrædende international aktør inden for det civilretlige samarbejde, og at det bliver i stand til at udøve sin eksterne kompetence ved at deltage som fuldt medlem, når der forhandles konventioner i Haagerkonferencens regi på de områder, hvor Fællesskabet har kompetence.
(4)
Ved afgørelse af 28. november 2002 bemyndigede Rådet Kommissionen til at forhandle vilkårene og fremgangsmåderne for Fællesskabets tiltrædelse af Haagerkonferencen.
(5)
Ved et fælles brev af 19. december 2002 fra Kommissionen og formandskabet til Haagerkonferencen ansøgte Fællesskabet om at blive medlem af Haagerkonferencen og anmodede om, at der blev indledt forhandlinger.
(6)
I april 2004 udtalte Haagerkonferencens Special Commission on General Affairs and Policy/Commission spéciale sur les affaires générales et la politique enstemmigt, at Fællesskabet principielt burde optages som medlem af Haagerkonferencen, og opstillede en række kriterier og procedurer for dette medlemskab.
(7)
I juni 2005 vedtog Haagerkonferencens diplomatiske konference ved konsensus de ændringer i Haagerkonferencens statut, der er nødvendige, for at regionale organisationer for økonomisk integration kan blive optaget, og Haagerkonferencens medlemmer blev derefter opfordret til at stemme om ændringerne, så vidt muligt inden ni måneder.
(8)
Ændringerne i statutten træder i kraft, tre måneder efter at Haagerkonferencens generalsekretær har meddelt medlemmerne, at det flertal på to tredjedele, der kræves for ændring af statutten, er nået. Kort efter ikrafttrædelsen skal the Council on General Affairs and Policy/le Conseil sur les affaires générales et la politique på et ekstraordinært møde træffe formel beslutning om Fællesskabets tiltrædelse af Haagerkonferencen.
(9)
Resultatet af forhandlingerne om revisionen af Haagerkonferencens statut er tilfredsstillende og tilgodeser Fællesskabets interesser.
(10)
Artikel 2A i den reviderede statut giver Fællesskabet ret til at blive medlem af Haagerkonferencen i dets egenskab af regional organisation for økonomisk integration.
(11)
Fællesskabet bør tiltræde Haagerkonferencen.
(12)
I medfør af artikel 3 i protokollen om Det Forenede Kongeriges og Irlands stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, deltager Det Forenede Kongerige og Irland i vedtagelsen af denne afgørelse.
(13)
I medfør af artikel 1 og 2 i protokollen om Danmarks stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, deltager Danmark ikke i vedtagelsen af denne afgørelse, som ikke er bindende for og ikke finder anvendelse i Danmark -
TRUFFET FØLGENDE AFGØRELSE:
Eneste artikel
1. Fællesskabet tiltræder Haagerkonferencen om International Privatret ved den erklæring om tiltrædelse af konferencens statut, der er gengivet i bilag I, så snart Haagerkonferencen har truffet formel beslutning om at optage Fællesskabet som medlem.
2. Fællesskabet deponerer tillige en kompetenceerklæring som anført i bilag II, der angiver, på hvilke områder Fællesskabet har fået overdraget kompetence fra sine medlemsstater, og en erklæring som anført i bilag III om visse spørgsmål vedrørende Haagerkonferencen.
3. Formanden for Rådet bemyndiges hermed til at tage de skridt, der måtte være nødvendige med henblik på stk. 1 og 2.
4. Teksten til statutten for Haagerkonferencen er knyttet til denne afgørelse som bilag IV.
5. I denne afgørelse forstås ved »medlemsstat« medlemsstaterne med undtagelse af Danmark.
Udfærdiget i Luxembourg, den 5. oktober 2006.

Labels: 11
15
5